ফের অগ্নিকাণ্ড কলকাতায়! কালো ধোঁয়ায় ঢাকল প্রিন্সেস স্ট্রিট

ওয়েব ডেস্ক : ফের ভয়াবহ অগ্নিকাণ্ড (Fire) কলকাতায় (Kolkata)। এবার আগুন লাগল চাঁদনি চকের (Chandni Chowk) সিএসসি অফিসের এক ট্রান্সফর্মারে। এদিন সকালে এই আগুন লাগে বলে খবর। সূত্রের খবর, আগুন থেকে বিস্ফোরণের ঘটনা ঘটে। যার কারণে আতঙ্ক সৃষ্টি হয়েছিল এলাকায়। এই অগ্নিকাণ্ডের জেরে গোটা এলাকা ঢেকে গিয়েছিল কালো ধোঁয়ায়। এর পর খবর পেয়ে সেখানে পৌঁছয় দমকলের ৪টি ইঞ্জিন। তারা সেখানে গিয়ে এই আগুন নিয়ন্ত্রণে এনেছে বলে খবর।

এদিন সকাল ৭টা ১০ মিনিট নাগাদ এই অগ্নিকাণ্ডের (Fire) ঘটনা ঘটে। মূলত, চাঁদনি চকের প্রিন্সেস স্ট্রিটে রয়েছে সিইএসসি-র অফিস। সেখানে রয়েছে একাধিক প্ল্যান্ট। তারমধ্যেই একটিতে আগুন লেগেছিল বলে খবর। এই ঘটনা নিয়ে স্থানীয়রা জানিয়েছেন, তাঁরা প্রথমে বিস্ফোরণের শব্দ পেয়েছিল। গোটা এলাকা ঢেকে গিয়েছিল কালো ধোঁয়ায়, যার কারণে আতঙ্কিত হয়ে পড়েছিলেন স্থানীয়রা।

আরও খবর : মানব পাচার মামলায় তদন্তে নেমে চক্ষুচড়ক গাছ ইডির! কেন?

জানা গিয়েছে, এর পরেই খবর দেওয়া হয় দমকলে। তবে সাত সকালে কীভাবে এই আগুন লাগল তা এখনও স্পষ্ট নয়। তবে দমকলকর্মীরা দ্রুত আগুন নিয়ন্ত্রণে এনেছে। নাহলে বড় দুর্ঘটনা ঘটে যেতে পারতো বলে জানিয়েছেন স্থানীয়রা।

সম্প্রতি লালবাজারের অদূরে এক গুদামে আগুন লাগার ঘটনা ঘটেছিল। সেই আগুন নেভাতে বেগ পেতে হয়েছিল দমকলকর্মীদের। কারণ অগ্নিকাণ্ডের কারণে গুদাম কালো ধোঁয়ায় ঢেকে গিয়েছিল। তার রেশ এখনও কাটেনি। তার মাঝেই আবার কলকাতাতে ঘটে গেল ফের অগ্নিকাণ্ডের ঘটনা।